Senekal-man het wel lewensmaat vermoorAbraham Fourie in die hooggeregshof in Bloemfontein (Foto: Anja van der Merwe, Maroela Media) Abraham Fourie (55) het Dinsdag emosieloos in die beskuldigdebank in die hooggeregshof in Bloemfontein gestaan toe regter Motsumi Litheko hom skuldig bevind het aan die moord op sy lewensmaat, Maryna Venter (49). Dit volg nadat hy voor die verrigtinge selfversekerd vir Maroela Media gesê het dat hulle hom gaan vrylaat. Litheko het Fourie se getuienis verwerp en aangevoer dat die enigste afleiding wat gemaak kan word, is dat Fourie die beserings aan Venter toegedien het. Die regter het daarna verwys dat Fourie se getuienis nie strook met van die staat se getuienis (wat met mekaar ooreenstem) nie, veral wat betref die mediese bewyse. Hy het die staat se getuienis, insluitend die hoorsê-getuienis, as geloofwaardig bestempel en dus aanvaar. “Die staat het bewys dat Fourie doelbewus vir Venter vermoor het,” het Litheko gesê. Venter se verminkte en erg gebrande liggaam is op 13 Junie in die paartjie se huis in Waterstraat in Senekal aangetref. Die nadoodse ondersoek het die oorsaak van Venter se dood bevestig as veelvoudige trauma‑beserings en omvattende brandwonde. ‘n Foto van Abraham Fourie en Maryna Venter in 2018 (Foto: Brahm Fourie, Facebook) Fourie het skuld op Venter se moord ontken en aangevoer dat Venter haar eie lewe geneem het. Litheko het daarop gewys dat Fourie die eerste kans wat hy kon kry, dit op rekord (selfoonboodskappe) geplaas het dat hy nie die aand van Venter se dood tuis was nie. Fourie het daarna sy eie afleidings gemaak en die saadjie van selfdood in sy vriende Barry Stander en Mageretha Johanna Visagie se koppe geplant, het Litheko bevind. Hy sê Fourie het ook sy eie afleiding gemaak dat kunsmatige asemhaling (KPR) haar borsbeserings kon veroorsaak het. Die mediese getuienis bewys egter dié beserings is opgedoen voordat die oorledene dood is en kon dus nie weens die KPR wees nie. Fourie is ook skuldig bevind aan twee aanklagtes van aanranding en een aanklagte van aanranding met die doel om ernstig te beseer. Een van die aanklagtes van aanranding en een van aanranding met die doel om ernstig te beseer spruit uit twee afsonderlike voorvalle waar hy Venter aangerand het. Die tweede aanklagte van aanranding spruit uit sy aanranding van Stander die aand voor Venter se moord. Op nog ’n aanklagte van aanranding met die doel om ernstig te beseer sowel as aanklagte van dwarsboming van die gereg, is Fourie onskuldig bevind. Fourie het getuig hy het Venter op die betrokke dag vroegoggend op die slaapkamervloer langs die bed in die paartjie se huis aangetref. Sy was volgens hom naak en het erge brandmerke aan haar liggaam gehad. Volgens sy verklaring het sy ŉ bottel brandewyn in die hand vasgehou en haar kop was vooroor gebuig. Hy het aangevoer hy het KPR op haar toegepas totdat hy een van haar ribbes hoor kraak het. Hy beweer dit is waar die beserings aan haar bors – asook hart en longe – vandaan sou kom. Die staat het hierdie scenario op grond van die getuienis van twee patoloë verwerp en voer aan die krag wat gebruik is om die borsbeserings te veroorsaak, was so kragtig dat dit nie vergelykbaar is met KPR-beserings nie. In sy verklaring het Fourie beweer dat hy nie die aand van Venter se dood tuis geslaap het nie, maar in sy vragmotor wat voor die huis gestaan het. Hy was in daardie stadium ŉ vragmotorbestuurder. Die hof sal Woensdag verklarings ter verswaring en versagting van die vonnis aanhoor.